અમદાવાદના હાઈફાઈ એરિયામાં આવેલા આલિશાન બંગલાનો ગેટ ઓપન થયો. સિક્યુરિટી ગાર્ડસે કરેલી સલામને પોતાના ટોપ પરથી સરકાવીને પાછળ ફેંકી દેતી મર્સિડિઝ બેન્ઝ અંદર પ્રવેશી. બંને છેડે બગીચો હતો અને વચ્ચે રોડ. આસપાસ ઊભેલા ઝાડ અને ફોરેન ઇમ્પોર્ટ ફ્લાવર્સના છોડ વચ્ચેથી પસાર થઈને ગાડી બંગલાના દરવાજે ઉભી રહી. નિખિલ ઊતર્યો અને રૂઆબભેર અંદર પ્રવેશ્યો. નિખિલ ડ્રોઈંગરૂમના સોફામાં ગોઠવાયો એ સાથે જ બંગલાનો રસોઈયો કિરણ એના માટે પાણી અને જ્યુસ લઈને હાજર થઈ ગયો.